Frank Dahlgaard (UP), 2001-05-22:
Jamen tak til ordførerne for de forskellige bemærkninger, som hensætter mig i en tilstand af dyb undren, for tilsyneladende går alle ind for, at barselorloven skal være længere, men alligevel er der udsigt til, at et stort flertal stemmer imod.
Det er sådan noget, som man skal have været ret lang tid i Folketinget for at forstå.
Jeg forstår det stadig væk ikke.
Forslaget går ud på at forlænge barselorloven fra de 6 måneder til 12 måneder, og det er fuldstændig rigtigt, som hr. Villy Søvndal bemærkede, at det jo er meget rummeligt, og at der jo er mulighed for fleksibilitet inden for det forslag, som f.eks. Venstre og De Konservative har ytret sig omkring, men også andre.
Så hvis man nu vil have en længere barselorlov, men stemmer nej til det her, er det en signalforvirring, som jeg ikke forstår, og som nok mange andre heller ikke forstår.
Det her forslag er ikke fremsat for at sætte gang i en ligestillingsdebat.
Det er fremsat, fordi det helt klart er til børnenes gavn, de små børns gavn, at være længere tid sammen med far eller mor, og fordi vi er bagud på det område i forhold til vores broderlande i det nordiske samarbejde.
Kan de og har de råd i de andre nordiske lande, så har vi det selvfølgelig også selv.
Det fremgår af betænkningen, at CD har minus 8 mandater, og det er jo nok en fejl, eller også er det en forudsigelse af det kommende valg, men der står faktisk minus 8.
Det synes jeg er lidt morsomt.
Så vil jeg sige til Venstres ordfører og også politiske ordfører, der har været oppe i dag, og som taler om den største kovending i nyere tid som en betegnelse på regeringens og Socialdemokratiets holdning, at jeg da nok synes, at Venstre selv og De Konservative, der bare følger med, har begået den samme store kovending.
Når man læser førstebehandlingen af det her forslag i Folketinget i april måned, så var Venstres ordfører imod.
Der skulle regnes på det, der skulle vurderes omkring det, til trods for at Venstres leder og måske landets kommende statsminister i sin bog på side 202, den bog, der hedder »I godt vejr og storm«, der kom i efteråret, skrev om børnefamiliernes vanskelige vilkår og direkte foreslog, at man kunne starte med at forlænge barselorloven fra 6 til 12 måneder.
Ikke noget med fleksibilitet, ikke noget med forbehold, man kunne starte med at forlænge barselorloven fra 6 til 12 måneder.
Den bog læste jeg i juleferien, og så sagde jeg til min kone: Skal vi ikke lave en længere barselorlov?
Jeg fik det svar: Du er bare løsgænger i Folketinget, du er på vej ud, du kan ingenting!
Men så citerede jeg fra bogen, og så fortalte
jeg, at der skulle være valg inden for et års tid, så kom den udvikling.
Der er problemer med arbejdsstyrken.
Der er problemer med de offentlige finanser.
De problemer har et seriøst, stort parti, som bejler til statsministerposten, selvfølgelig afklaret for længe siden.
Man har jo et hav af eksperter og regnedrenge.
Så at man først skal i gang på det tidspunkt, fatter jeg ikke, og forlydender om, at Venstre skulle have arbejdet på det siden 1998, forstår jeg heller ikke.
Hvorfor var man så ikke for længe siden kommet frem til et resultat, men stod her i april måned ved førstebehandlingen og sagde, at nu skulle man se på tingene?
Så Venstre og derefter De Konservative har lavet en kovending, som er mindst lige så stor som den, regeringen og Socialdemokratiet i øjeblikket er i gang med, og er nu positivt indstillet over for en forlængelse af barselorloven.
Den skal bare være fleksibel.
Jo, men det er muligt inden for det her forslags rammer.
Og så skal det være finansieret.
Jo, men den finansiering finder man jo, når man fremsætter det konkrete lovforslag.
Selvfølgelig skal der være finansiering.
Dette forslag er et forslag til folketingsbeslutning, som giver en frist, senest 15. oktober, inden for hvilken der skal være fremsat forslag om at forlænge barselorloven.
Der er tid nok til at finde pengene på de meget store offentlige finanser.
Hvor der er en vilje, er der en vej.
Og hvis det er rigtigt, som Venstres leder har givet udtryk for, at det er meget højt prioriteret i Venstre, så ved man selvfølgelig også meget hurtigt, hvor man kan hente pengene og skal ikke fanges på det gale ben, sådan som tilfældet har været. Så jeg vil opfordre Venstre og De Konservative, også regeringspartierne, til at besinde sig her i den tolvte time og stemme ja til det her forslag, sådan at der er overensstemmelse med det, man siger udadtil i den offentlige debat om, at man ønsker en længere barselorlov, og så det, man rent faktisk gør her i Folketingssalen, når man stemmer.